Document ID: 32004R0333

Komisijas Regula (EK) Nr. 333/2004
(2004. gada 26. februāris),
ar ko 2004. gadā atkāpjas no Regulas (EK) Nr. 1898/97 attiecībā uz tarifa kvotu piešķiršanu Bulgārijas un Rumānijas izcelsmes cūkgaļai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopīgo organizāciju [1], un jo īpaši tās 8. panta 2. punktu, 11. panta 1. punktu un 22. panta otro daļu,
ņemot vērā Padomes 2003. gada 8. aprīļa Lēmumu 2003/286/EK par tāda protokola slēgšanu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses, lai ņemtu vērā pušu sarunu rezultātus par jaunām savstarpējām lauksaimniecības koncesijām [2], un jo īpaši tā 3. panta 2. punktu,
ņemot vērā Padomes 2002. gada 19. decembra Lēmumu 2003/18/EK par tāda protokola slēgšanu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Rumāniju, no otras puses, lai ņemtu vērā pušu sarunu rezultātus par jaunām savstarpējām lauksaimniecības koncesijām [3], un jo īpaši tā 3. panta 2. punktu,
tā kā:
(1) Ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos Eiropas Savienībai 2004. gada 1. maijā šīm valstīm jādod iespēja pretendēt uz tām tarifa kvotām cūkgaļai, kas paredzētas saskaņā ar pasākumiem, ko ievieš Lēmumi 2003/18/EK un 2003/286/EK, ievērojot godīgus nosacījumus, kas salīdzināmi ar tiem, ko piemēro esošajās dalībvalstīs. Tādēļ minētajās valstīs ar pievienošanās brīdi uzņēmējiem jādod iespēja pilnībā piedalīties minēto kvotu izmantošanā.
(2) Lai pirms un pēc 2004. gada 1. maija neradītu traucējumus tirgū, jāgroza piešķīrumu grafiks, kas 2004. gadam noteikts ar Komisijas 1997. gada 29. septembra Regulu (EK) Nr. 1898/97, ar ko paredznoteikumus tādu pasākumus piemērošanai cūkgaļas nozarē, kas paredzēti saskaņā ar Eiropas nolīgumiem ar Bulgāriju, Čehiju, Slovākiju, Rumāniju, Poliju un Ungāriju [4], un jākoriģē daudzumu piešķīrums, tomēr negrozot kopējos daudzumus, kas noteikti ar Lēmumiem 2003/286/EK un 2003/18/EK. Jākoriģē arī pieteikumu iesniegšanas termiņi.
(3) Tādēļ attiecībā uz 2004. gadu ir nepieciešams paredzēt grozījumus un korekcijas pasākumos, kas minēti Regulas (EK) Nr. 1898/97 2. pantā un 4. panta 1. punktā.
(4) Šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Atkāpjoties no Regulas (EK) Nr. 1898/97 2. panta, attiecībā uz periodu no 2004. gada 1. aprīļa līdz 30. jūnijam daudzumi, kas noteikti šīs regulas I pielikuma E un F daļās, tiek sadalīti šādi:
a) 8 % periodā no 2004. gada 1. līdz 30. aprīlim;
b) 17 % attiecībā uz periodu no 2004. gada 1. maija līdz 30. jūnijam.
2. Atkāpjoties no Regulas (EK) Nr. 1898/97 4. panta 1. punkta, attiecībā uz periodu no 2004. gada 1. maija līdz 30. jūnijam licences pieteikumi produktiem, kas minēti attiecīgās regulas I pielikuma E un F daļā, jāiesniedz maija pirmo septiņu dienu laikā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 1. aprīļa līdz 30. jūnijam.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 26. februārī

Labels: 3
17
18